Hestia
Hestia er i græsk religion en ikke altid personligt opfattet guddom for ildsted og beskytter af hus, hjem, familie — med ét græsk ord oikos. Hestias centrale rolle fremgår af den homeriske Afroditehymne (30 ff.): "Inde i midten af huset hun troner og vælger det bedste. Rundt i hvert eneste tempel hun hædres og æres blandt guder, og hos hver eneste dødelig mindes hun frem for de andre". Nyfødte børn og nye slaver førtes rundt om arnen og blev herved optaget i oikos, og en fremmed (eller en forbryder) kunne søge tilflugt ("helle") ved arnen. Ved hvert måltid ofrede man til arneilden, og Hestia havde i mange bystater en helligdom, hvor en evig flamme brændte på "statens arne".
Hun er i mytologien datter af Kronos og dermed en af de olympiske guder, men hun har ingen selvstændig mytologi. Det er omstridt, om hun sprogligt er identisk med den romerske arnegudinde Vesta.